3)

Muutetaan VIII jakso seuraavasti: a) Korvataan johdantokappaleessa 1 kohta seuraavasti: ”1. Tätä jaksoa ei sovelleta simpukoihin, piikkinahkaisiin, vaippaeläimiin ja merikotiloihin, jos ne ovat markkinoille saatettaessa eläviä. I ja II luvun poikkeuksia lukuun ottamatta sitä sovelletaan kyseisiin eläimiin, kun niitä ei saateta markkinoille elävinä, jolloin ne on oltava saatu VII jakson mukaisesti. Tässä jaksossa ’superjäähdytyksellä’ tarkoitetaan prosessia, jossa tuoreen kalastustuotteen lämpötila lasketaan kalan alkuperäisen jäätymispisteen ja sitä noin 1–2 °C:ta alhaisemman lämpötilan välille. Tätä jaksoa sovelletaan sulatettuihin jalostamattomiin kalastustuotteisiin ja tuoreisiin kalastustuotteisiin, joihin on säilyvyyden varmistamiseksi lisätty lisäaineita asianomaisen unionin lainsäädännön mukaisesti.” b) Korvataan III luvun A kohta seuraavasti: ”A. TUOREITA KALASTUSTUOTTEITA KOSKEVAT VAATIMUKSET 1. Kokonaiset tai peratut tuoreet kalastustuotteet voidaan kuljettaa ja varastoida jäähdytetyssä vedessä aluksella. Niitä voidaan myös edelleen kuljettaa jäähdytetyssä vedessä aluksesta purkamisen jälkeen ja kuljettaa vesiviljelylaitoksista, kunnes ne saapuvat maissa sijaitsevaan laitokseen, joka suorittaa jotain muuta toimintaa kuin kuljetusta tai lajittelua. Kokonaisia tai perattuja tuoreita kalastustuotteita voidaan kuljettaa vedellä ja jäällä täytetyissä kolmikerroksisesta polyeteenistä valmistetuissa laatikoissa sen jälkeenkin, kun ne ovat saapuneet maissa sijaitsevaan laitokseen, joka suorittaa jotain muuta toimintaa kuin kuljetusta, edellyttäen että VIII luvun 1 kohdan a alakohdan vaatimukset täyttyvät. 2. Jos jäähdytetyt, pakkaamattomat tuotteet eivät mene jakeluun, lähetykseen, valmistukseen tai jalostukseen välittömästi sen jälkeen, kun ne ovat saapuneet maissa sijaitsevaan laitokseen, ne on varastoitava jäihin asianmukaisissa tiloissa tai, kun kyseessä ovat kokonaiset tai peratut tuoreet kalastustuotteet, jäällä ja vedellä täytettyihin eristävästä kolmikerroksisesta polyeteenistä valmistettuihin laatikoihin. 3. Jäitä on lisättävä niin usein kuin se on tarpeen. Kun käytetään vedellä ja jäällä täytettyjä kolmikerroksisesta polyeteenistä valmistettuja laatikoita, niiden on oltava puhtaita ja vahingoittumattomia. Veden lämpötilan on oltava mahdollisimman lähellä 0 °C:ta, ja sen on peitettävä kaikki kalat. Jään on peitettävä säiliöissä olevan veden koko pinta ja on varmistettava, että kaikki kalat ovat jääkerroksen alapuolella. 4. Pakatut tuoreet kalastustuotteet on jäähdytettävä lämpötilaan, joka on lähellä sulavan jään lämpötilaa. 5. Käsittelyt, kuten pään ja sisälmysten poisto, on tehtävä hygieenisesti. Jos sisälmysten poisto on teknisesti ja kaupalliselta kannalta mahdollista, se on tehtävä mahdollisimman nopeasti tuotteiden pyytämisen tai lastin purkamisen jälkeen. Tuotteet on pestävä näiden toimintojen jälkeen välittömästi ja läpikotaisin. 6. Fileoiminen ja leikkaaminen on suoritettava niin, etteivät fileet ja siivut pääse saastumaan tai pilaantumaan. Fileet ja siivut eivät saa olla työpöydillä kauemmin kuin on tarpeen niiden valmistamiseksi. Fileet ja siivut on käärittävä, tarvittaessa pakattava ja jäähdytettävä mahdollisimman nopeasti valmistuksen jälkeen. 7. Pakkaamattomien, jäihin varastoitujen tuoreiden raakavalmisteiden lähetyksessä tai varastoinnissa käytettyjen säiliöiden on oltava sellaisia, että sulamisvesi valuu pois eikä se jää kosketuksiin minkään kalastustuotteiden kanssa.”; c) Korvataan VIII luvun 1 kohta seuraavasti: ”1. Kalastustuotteet on kuljetuksen aikana pidettävä vaaditussa lämpötilassa. Erityisesti: a) tuoreet kalastustuotteet, sulatetut jalostamattomat kalastustuotteet ja keitetyt ja jäähdytetyt äyriäis- ja nilviäistuotteet on pidettävä lämpötilassa, joka on lähellä sulavan jään lämpötilaa. Kun kokonaisten tai perattujen tuoreiden kalastustuotteiden kuljetukseen käytetään vedellä ja jäällä täytettyjä kolmikerroksisesta polyeteenistä valmistettuja laatikoita, laatikoissa on oltava jäätä koko valvotussa lämpötilassa suoritettavan varastoinnin/kuljetuksen ajan. Kokonaisten tai perattujen tuoreiden kalastustuotteiden kuljetus ja varastointi vedellä ja jäällä täytetyissä kolmikerroksisesta polyeteenistä valmistetuissa laatikoissa saa kestää enintään kolme päivää. b) jäädytetyt kalastustuotteet, lukuun ottamatta kokonaista alun perin suolaveteen valmistettua jäädytettyä kalaa, joka on tarkoitettu elintarvikesäilykkeiden valmistamiseen, on pidettävä kuljetuksen aikana tuotteen kaikilta osilta tasaisessa enintään –18 °C:n lämpötilassa, josta sallitaan lyhytaikaisia enintään 3 °C:n suuruisia vaihteluita ylöspäin. c) jos superjäähdytysmenetelmää käytetään tuoreiden kalastustuotteiden kuljetukseen, kuljetus jäätä sisältämättömissä laatikoissa on sallittua edellyttäen, että kyseisissä laatikoissa ilmoitetaan selvästi, että ne sisältävät superjäähdytettyjä kalastustuotteita. Kuljetuksen aikana superjäähdytettyjen kalastustuotteiden sisälämpötilan on oltava –0,5:n ja –2 °C:n välillä. Superjäähdytettyjen kalastustuotteiden kuljetus ja varastointi saa kestää enintään viisi päivää.”;